紀事
作者：釋文珦
朝代：宋

paragraphs: 庸賈狗鼠輩，齷齪無足觀。
少小爲博徒，狹斜恣遊般。
憑附椒房寵，濫吹於王官。
匿罪而言功，虛聲尚欺謾。
以之致鼎貴，真如沐猴冠。
擅命十五年，肆毒侔蠑蚖。
仁脈爲之絕，善類爲之殫。
納侮於北鄰，徵盟日囂讙。
兵戈滿四海，天步極艱難。
鄂漢距江淮，列郡多創殘。
人命若菅蒯，聞之心膽寒。
王家急軍食，耕者不得餐。
罪大已難逭，猶思揜其奸。
駕言督諸軍，翺翔向江干。
小器不自量，妄冀於曹瞞。
潛欲移帝室，微辭啟其端。
賢哉夏金吾，直氣生忠肝。
立欲碎其首，無奈師旅單。
姦謀既已洩，跼蹐方自歎。
畏誅竟宵遁，鴞鵩鎩羽翰。
逆賊幸屏迹，宗社得再安。
勤王畢雲會，聖慮行小寬。
祖宗德澤深，國體宜無瘢。
指日恢中原，以盡萬國歡。